**Manje je više**

**(Laička kolumnica [189])**

**U žrvnju zahvalnosti**

*Radosnost*, *veselost* i *sretnost* apstraktne su imenice s dodatnom stilskom obilježenošću. Omogućuje ih morfološki rastresit hrvatski jezik koji pospješuje tihanu želju da što dulje *lebdim* u vazmenom ozračju radosti, veselja i sreće. *Žrvanj* iz naslova ovog laičkog promišljanja pritom je od goleme pomoći.

 Sržna poruka ovonedjeljne blagovijesne perikope (Iv 21, 1-19) glasi: *Isus pristupi, uzme kruh i dade im, a tako i ribu* (Iv 21,13). Ne zalazeći u egzegetsko tumačenje simbolike skromnih jestvina kojima je uskrsnuli Isukrst opetovano hranio svoje učenike i u naše doba svakodnevno blagovanom pozemljarskom hranom, ne dvojim da je time u njima stubokom bio pobuđen osjećaj duboke *zahvalnosti*.

Dok sam kao ranoranilac jutros puštao svježi zrak u svoj donjogradski stan, uz jutarnju sam svježinu oćutio kako je iznenadna misao strelovito pojurila k prijatelju koji mi je bez ikakve naknade omogućio ugradnju novih kuhinjskih prozora. Riječ je o građevinskom poduzetniku s kojim sam se, dok smo bili zaigrani dječarci, veselo praćakao u zavičajnoj rječici. Koristeći priliku da svoju zahvalnost konkretiziram njegovim primjerom, zalažem se za u nas nedovoljno posviještenu *kulturu zahvalnosti* koja je temeljna sastavnica *kulture srca*. U žrvnju zahvalnosti melje se moje i tvoje isprazno *sebeljublje*, prerastajući u nepatvoreno *sebedarje*.

Ponajljepši primjer čiste zahvalnosti omiljena je kajkavska pjesma plemenita hrvatskog pjesnika **Dragutina Milivoja Domjanića** (1875-1933) *Fala* koju u ruhu „popevke“ (**Vlaho Paljetak**) zdušno pjevamo u mnogim svečanim prigodama:

*Za vsaku dobru reč, / Kaj reći si mi znala, / Za vsaki pogled tvoj, / Za vsaki smeh tvoj, fala! / Tak malo dobroga / V živlenju tu se najde, / I če je sunce čas, / Za oblak taki zajde. / A ti si v srce mi / Tak puno sunca dala. / Kaj morem ti neg' reć: / Od vsega srca fala!*

Svemogi, premili Bože, svednevice nas propuštaj kroz pročišćujući i iscjeljujući žrvanj neproračunata zahvaljivanja!

Sead Ivan Muhamedagić